Predkladacia správa

Uznesením vlády SR č. 360/2009 bola dňa 13. mája 2009 schválená Národná politika pre elektronické komunikácie na roky 2009 – 2013. V bode B.5. uznesenia bola ministrovi dopravy, výstavby a regionálneho rozvoja uložená úloha v termíne do 30. apríla každoročne predložiť na rokovanie vlády priebežné vyhodnotenie plnenia Národnej politiky pre elektronické komunikácie na roky 2009 - 2013.

Národná politika pre elektronické komunikácie na roky 2009 – 2013 stanovuje stratégiu rozvoja elektronických komunikačných sietí a služieb v SR najmä v oblasti harmonizácie regulačného rámca, hospodárskej súťaže, využívania frekvenčného spektra, ochrany súkromia a bezpečnosti, krízového manažmentu a kritickej infraštruktúry, medzinárodnej spolupráce a rozvoja inovatívnych služieb.

Zámerom predkladaného materiálu je komplexné hodnotenie plnenia kľúčových úloh vyplývajúcich z národnej politiky pre elektronické komunikácie za rok 2010. Súčasťou predkladaného materiálu sú aj prílohy, ktoré formou vybraných ukazovateľov (Príloha 1) a zoznamom legislatívnych úprav a všeobecných povolení, ktoré boli vydané v súlade so zákonom č. 610/2003 Z. z. o elektronických komunikáciách v znení neskorších predpisov (Príloha 2), podávajú obraz o vývoji a súčasnom stave trhu elektronických komunikácií.

Materiál sa predkladá na rokovanie vlády SR ako informatívny. Predkladaný materiál nemá vplyv na rozpočet verejnej správy, sociálny vplyv, vplyv na podnikateľské prostredie, životné prostredie a informatizáciu spoločnosti.